Imtella' Lulju 21, 2020 - Aġġornata 21 Ta' Lulju, 2020 12:10pm Il-Pulizija mir-Rapid Intervention Unit arrestat ġuvni ta' 23 sena, wara li dal-lejl ipprova jsuq għal fuq il-pulizija meta twaqqaf fil-limiti tal-Imqabba. Fi stqarrija l-Pulizija qalet l kienu għall-ħabta tas-1.00 am x'ħin il-Pulizija nnutaw vettura tal-għamla Opel Astra tinstaq b'manjiera perikoluża fi Triq il-Konvoj ta' Santa Marija. Iż-żewġ uffiċjali li kienu fil-vettura tas-servizz resqu mal-ġenb sabiex jevitaw ħabta u kien hawn li l-Pulizija bdew isegwu l-karozza, iżda s-sewwieq injora s-sirena u żied fil-veloċità. Il-pulizija rnexxielhom iwaqqfu l-vettura fi Triq il-Belt Valletta, fl-Imqabba u ordnaw lix-xufier biex joħroġ immedjatament minnha, iżda minflok pprova jaħrab billi jsuq għal fuq il-Pulizija. Il-Pulizija tar-RIU rnexxielhom iżommu lix-xufier u ħarġuh mill-karozza, madankollu baqa' jkun aggressiv u ma bediex jikkopera, bil-ġuvni jallega wkoll li kien bela' xi sustanzi illegali. Għaldaqstant issejħet ambulanza li ħaditu l-Isptar Mater Dei. Iż-żewġ Pulizija tar-Rapid Intervention Unit ingħataw kura fiċ-Ċentru tas-saħħa tal-Furjana fejn aktar tard ġew iċċertifikati li sofrew ġrieħi ħfief. L-investigazzjonijiet tal-Pulizija tad-Distrett dwar dan il-każ għadhom għaddejjin.